ประกันอิสรภาพเดี้ยง
จ่อทบทวนประกันภัยอิสรภาพ หลังยอดเคลมทะลุเบี้ย ขอขึ้นราคาเจอศาลเบรก
16 เม.ย. 2558

จ่อทบทวนประกันภัยอิสรภาพ หลังยอดเคลมทะลุเบี้ย ขอขึ้นราคาเจอศาลเบรก
น.ส.วราวรรณ เวชชสัสถ์ รองเลขาธิการด้านกำกับ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า บริษัทประกันภัยเริ่มจำกัดการขายประกันภัยอิสรภาพ ที่ให้ประชาชนซื้อเป็นหลักทรัพย์ขอประกันตัวชั่วคราวออกมาต่อสู้คดี เนื่องจากค่าใช้จ่ายการติดตามลูกค้ามีสูงกว่าเบี้ยประกันภัย แม้บริษัทขอปรับราคาเบี้ยขึ้น แต่ทางหน่วยงานที่เกี่ยวข้อง เช่น ศาล ไม่เห็นด้วย เพราะมองว่าราคาเบี้ยสูงอยู่แล้ว
ทั้งนี้ เบี้ยประกันภัยอิสรภาพหลังกระทำความผิดอยู่ระหว่าง 7-15% ของทุนประกันภัย ส่วนเบี้ยประกันภัยอิสรภาพที่ซื้อก่อนกระทำความผิดอยู่ที่ 0.5-1% จะให้ความคุ้มครองระยาวตั้งแต่ถูกตั้งข้อหาจนกว่าคดีจะสิ้นสุด ทำให้มีค่าใช้จ่ายในการดูแลลูกค้าสูง
น.ส.วราวรรณ กล่าวว่า ลูกค้าส่วนใหญ่จะซื้อหลังกระทำความผิด ซึ่งเป็นกลุ่มลูกค้าที่มีค่าใช้จ่ายสูง เช่น ค่าใช้จ่ายในการติดตามลูกค้ามาขึ้นศาล ที่ผ่านมาบริษัทที่ขายส่วนใหญ่ คือ บริษัท สินมั่นคงประกันภัย บริษัท ไทยพัฒนาประกันภัย วิริยะประกันภัย และเมืองไทยประกันภัย แต่ปัจจุบันได้ชะลอการขาย ด้วยการระมัดระวังในการคัดเลือกลูกค้ามากขึ้น ทำให้ยอดขายลดลง
“เร็วๆ นี้จะมีการพิจารณาทบทวนราคาเบี้ยประกันภัยอีกครั้ง หลังจากที่มีสถิติมากพอนำมาประกอบการตัดสินใจ ซึ่งจะต้องให้ทุกฝ่ายที่เกี่ยวข้องเห็นชอบด้วย โดยเฉพาะทางศาล” น.ส.วราวรรณ กล่าว